Ehdotus NEUVOSTON ASETUS lopullisen polkumyyntitullin käyttöönotosta ja väliaikaisen polkumyyntitullin lopullisesta kantamisesta muun muassa Puolasta ja Ukrainasta peräisin olevien teräsköysien ja -kaapeleiden tuonnissa annetun asetuksen (EY) N:o 1796/1999 muuttamisesta

(komission esittämä)

PERUSTELUT

Komissio aloitti 20. toukokuuta 1998 polkumyyntimenettelyn, jonka perusteella otettiin neuvoston asetuksella (EY) N:o 1796/1999 [1] käyttöön lopullinen polkumyyntitulli tiettyjen muun muassa Ukrainasta peräisin olevien rauta- tai teräsköysien ja -kaapeleiden tuonnissa.

[1] EYVL L 217, 17.8.1999, s. 1.

Komissio aloitti 30. heinäkuuta 1998 polkumyyntimenettelyn, jonka perusteella otettiin neuvoston asetuksella (EY) N:o 1796/1999 käyttöön lopullinen polkumyyntitulli tiettyjen muun muassa Puolasta peräisin olevien rauta- tai teräsköysien ja -kaapeleiden tuonnissa.

Tulleista vapautettiin kuitenkin muun muassa puolalaisen viejän Drumetin, jonka sitoumuksen komissio hyväksyi (ks. komission asetus (EY) N:o 362/1999 [2]), tuottamat ja suoraan yhteisöön viemät tuotteet. Lisäksi komissio hyväksyi 13. elokuuta 1999 annetulla komission päätöksellä 1999/572/EY [3] muun muassa ukrainalaisen vientiä harjoittavan tuottajan Silur-osakeyhtiön, jäljempänä 'Silur', hintasitoumuksen.

[2] EYVL L 45, 19.2.1999, s. 8.

[3] EYVL L 217, 17.8.1999, s. 63.

Sitoumusten valvonnasta vastaavien komission yksiköiden suorittaman tarkastuksen jälkeen vahvistettiin, että Drumet oli rikkonut sitoumustaan, ja Euroopan petostentorjuntaviraston (OLAF) suorittamasta tarkastuksesta ilmeni, että Silur oli rikkonut sitoumustaan.

Tämän vuoksi asianomaisten yritysten valmistamien tiettyjen rauta- tai teräsköysien ja -kaapeleiden tuonnissa olisi otettava käyttöön lopullinen polkumyyntitulli.

Tämän ehdotuksen tarkoituksena on tämän vuoksi ehdottaa neuvostolle asetuksen (EY) N:o 1796/1999 muuttamista lopullisen polkumyyntitullin käyttöönottamiseksi asianomaisten yritysten tuonnissa korvaamalla sitoumuksen antaneiden yritysten luettelo. Samalla asianomaisten sitoumusten hyväksyntä peruutetaan ja komission asetusta (EY) N:o 362/1999 sekä komission päätöstä 1999/572/EY muutetaan vastaavasti.

Ehdotus NEUVOSTON ASETUS lopullisen polkumyyntitullin käyttöönotosta ja väliaikaisen polkumyyntitullin lopullisesta kantamisesta muun muassa Puolasta ja Ukrainasta peräisin olevien teräsköysien ja -kaapeleiden tuonnissa annetun asetuksen (EY) N:o 1796/1999 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 [4] ja erityisesti sen 8 ja 9 artiklan,

[4] EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 1972/2002 (EYVL L 305, 7.11.2002, s.1).

ottaa huomioon komission ehdotuksen, jonka se on tehnyt neuvoa-antavaa komiteaa kuultuaan,

sekä katsoo seuraavaa:

A. AIEMPI MENETTELY

(1) Komissio aloitti 20 päivänä toukokuuta 1998 [5] muun muassa Ukrainasta peräisin olevien teräsköysien ja -kaapeleiden tuontia koskevan polkumyyntimenettelyn.

[5] EYVL C 155, 20.5.1998, s. 11.

(2) Komissio aloitti 30 päivänä heinäkuuta 1998 [6] muun muassa Puolasta peräisin olevien teräsköysien ja -kaapeleiden tuontia koskevan polkumyyntimenettelyn.

[6] EYVL C 239, 30.7.1998, s. 3.

(3) Väliaikaiset toimenpiteet otettiin käyttöön komission asetuksella (EY) N:o 362/1999 [7]. Samalla komissio hyväksyi komission asetuksen (EY) N:o 362/1999 2 artiklan 1 kohdassa muun muassa puolalaisen vientiä harjoittavan tuottajan Drumetin hintasitoumuksen. Drumetin tuottamien ja suoraan yhteisöön viemien asianomaisten tuotteiden tuonti vapautettiin polkumyyntitullista edellä mainitun asetuksen 1 artiklan 3 kohdan mukaisesti.

[7] EYVL L 45, 19.2.1999, s. 8.

(4) Kyseiset menettelyt yhdistettiin ja niiden perusteella otettiin 12 päivänä elokuuta 1999 annetulla neuvoston asetuksella (EY) N:o 1796/1999 [8] lopulta käyttöön lopullinen polkumyyntitulli polkumyynnin vahingollisten vaikutusten poistamiseksi. Drumetiin ei edelleenkään sovellettu lopullisia tulleja sen antaman sitoumuksen nojalla ja sen mukaisesti.

[8] EYVL L 217, 17.8.1999, s. 1.

(5) Lisäksi komissio hyväksyi 13 päivänä elokuuta 1999 annetulla komission päätöksellä 1999/572/EY [9] muun muassa ukrainalaisen vientiä harjoittavan tuottajan Silur-osakeyhtiön, jäljempänä 'Silur', hintasitoumuksen.

[9] EYVL L 217, 17.8.1999, s. 63.

B. SITOUMUKSEN NOUDATTAMATTA JÄTTÄMINEN

1. Drumet (Puola)

(6) Drumetin hyväksyttyä sitoumusta sovellettiin ainoastaan sellaisten teräsköysien ja -kaapeleiden yhteisöön suuntautuvaan tuontiin, jotka Drumet oli tuottanut ja suoraan myynyt (toisin sanoen laskuttanut ja lähettänyt) yhteisössä toimiville ensimmäisille etuyhteydettömille asiakkailleen (sitoumuksen 2 kohta).

(7) Lisäksi Drumet muun muassa sitoutui olemaan kiertämättä sitoumuksen määräyksiä "muillakaan tavoin" sitoumuksen 6 kohdan mukaisesti.

(8) Sitoumuksen valvonnasta vastaavien komission yksiköiden suorittamien tarkastusten jälkeen vahvistettiin, että Drumet oli rikkonut edellä mainittuja velvoitteita kahdella tavalla. Ensiksi se ei ollut myynyt yhteisöön suuntautuvaa teräsköysien ja -kaapeleiden vientiään kokonaisuudessaan etuyhteydettömille tuojille suoraan, vaan etuyhteydessä olevan yhteisön tuojan välityksellä. Toiseksi se oli toistuvasti antanut harhaanjohtavia tietoja yhteydestä kyseiseen tuojaan ja rikkonut siten paitsi sitoumuksen 6 kohtaa myös komission kanssa syntyneen luottamussuhteen, joka oli ollut sitoumuksen hyväksymisen perusta. Komission asetuksessa (EY) N:o xxx/2003 esitetään todetut rikkomukset yksityiskohtaisesti.

(9) Sitoumuksen hyväksyminen on peruutettu edellä mainitulla komission asetuksella, ja sen vuoksi Drumetin valmistaman asianomaisen tuotteen tuonnissa olisi viipymättä otettava käyttöön lopulliset polkumyyntitullit 22 päivänä joulukuuta 1995 annetun asetuksen (EY) N:o 384/96 8 ja 9 artiklan mukaisesti.

2. Silur (Ukraina)

(10) Silur sitoutui muun muassa olemaan kiertämättä sitoumuksen määräyksiä antamalla teräsköysien ja -kaapeleiden alkuperästä harhaanjohtavia ilmoituksia tai muillakaan tavoin. Tämän lisäksi sitoumuksen soveltamisala kattaa ainoastaan tietyn tyyppiset eli päällystetyt teräsköydet ja -vaijerit. Muihin kuin päällystettyihin teräsköysiin ja -vaijereihin sovelletaan polkumyyntitullia.

(11) Euroopan petostentorjuntaviraston (OLAF) suorittamasta tarkastuksesta ilmeni, että Silurin tuottamia teräsköysiä ja -vaijereita oli Silurien tietäen tuotu yhteisöön virheellisillä alkuperäilmoituksilla. Tämän lisäksi vahvistettiin, että muita kuin päällystettyjä teräsköysiä ja -kaapeleita oli myyty yhteisöön sitoumukseen sisältyvinä, jolloin niihin oli perusteettomasti sovellettu vapautusta polkumyyntitulleista. Komission asetuksessa (EY) N:o xxx/2003 esitetään todetut rikkomukset yksityiskohtaisesti.

(12) Näissä olosuhteissa sitoumuksen hyväksyminen on Silurin pyynnöstä peruutettu edellä mainitulla komission asetuksella. Tämän vuoksi Silurin valmistaman asianomaisen tuotteen tuonnissa olisi viipymättä otettava käyttöön lopulliset polkumyyntitullit 22 päivänä joulukuuta 1995 annetun asetuksen (EY) N:o 384/96 8 ja 9 artiklan mukaisesti.

C. ASETUKSEN (EY) N:o 1796/1999 MUUTTAMINEN

Sitoumusten peruuttaminen huomioon ottaen ja neuvoston asetuksen (EY) N:o 384/96 8 artiklan 9 kohdan mukaisesti asetuksen (EY) N:o 1796/1999 2 artiklan 3 kohtaa olisi muutettava, ja Drumetin ja Silurin valmistamiin tuotteisiin olisi alettava soveltaa asetuksen (EY) N:o 1796/1999 1 artiklan 2 kohdassa kyseisille yrityksille vahvistettua polkumyyntitullia (27,9 prosenttia Drumetille ja 51,8 prosenttia Silurille),

ON ANTANUT TÄMÄN ASETUKSEN:

1 artikla

1. Korvataan neuvoston asetuksen (EY) N:o 1796/1999 1 artiklan 2 kohdassa olevassa taulukossa Ukrainaa koskeva TARIC-lisäkoodi "8900" lisäkoodilla ....

2. Korvataan neuvoston asetuksessa (EY) N:o 1796/1999 2 artiklan 3 kohdassa oleva taulukko seuraavalla taulukolla:

>TAULUKON PAIKKA>

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä ... päivänä ...kuuta .

Neuvoston puolesta

Puheenjohtaja